রবীন্দ্রনাথ মজুমদার

রবীন্দ্রনাথ মজুমদার (২৪ নভেম্বর ১৯৪৬ - ফেব্রুয়ারি ২০২৪ ) ছিলেন একজন বিজ্ঞানের অধ্যাপক, লেখক, সম্পাদক এবং জনবিজ্ঞান আন্দোলনের এক অসামান্য ব্যক্তিত্ব। বিশ শতকের সত্তর দশকে পশ্চিমবঙ্গের জনবিজ্ঞান আন্দোলনে যে কৃতি ব্যক্তিরা গুরুত্বপূর্ণ ভূমিকা রাখেন তাদের অন্যতম ছিলেন তিনি।

জন্ম ও শিক্ষাজীবন
রবীন্দ্রনাথ মজুমদারের জন্ম ১৯৪৬ খ্রিস্টাব্দের ২৪ নভেম্বর  ব্রিটিশ ভারতের অধুনা  পশ্চিমবঙ্গের  পূর্ব বর্ধমান জেলার  মেমারী শহর সংলগ্ন এক গ্রামে। অত্যন্ত মেধাবী ছিলেন রবীন্দ্রনাথ। স্থানীয় বিদ্যালয়ের পাঠ শেষে তিনি রসায়ন শাস্ত্রে স্নাতক স্তরের পড়াশোনার জন্য নরেন্দ্রপুরের  রামকৃষ্ণ মিশনের আবাসিক কলেজে ভর্তি হন এবং প্রথম শ্রেণিতেই উত্তীর্ণ হন। এরপর তিনি  কলকাতা বিশ্ববিদ্যালয় থেকে কেমিক্যাল ইঞ্জিনিয়ারিংয়ে বি.টেক ও এম.টেক ডিগ্রি লাভ করেন এবং উভয় ক্ষেত্রেই প্রথম শ্রেণিতে প্রথম হন৷ ১৯৭২ খ্রিস্টাব্দে কলকাতা বিশ্ববিদ্যালয় হতেই  পিএইচডি ডিগ্রি অর্জন করেন। 

কর্মজীবন
১৯৭৪ খ্রিস্টাব্দে রবীন্দ্রনাথ কলকাতা বিশ্ববিদ্যালয়ের কেমিক্যাল টেকনোলজি বিভাগে শিক্ষকতায় কর্মজীবন শুরু করেন। কিন্তু তাঁর পড়াশোনা ও বিজ্ঞানচর্চা কেবল শ্রেণীকক্ষে বা গবেষণা বিশ্ববিদ্যালয়ের গবেষণাগারে সীমাবদ্ধ ছিল না। তিনি নিজেকে একজন বিজ্ঞানকর্মী হিসাবে পরিচয় দিতে ভালবাসতেন। ১৯৭৭ খ্রিস্টাব্দের জুলাই মাসেই প্রকাশ করেন দ্বিমাসিক বিজ্ঞান পত্রিকা বিজ্ঞান ও বিজ্ঞানকর্মী। ১৯৮৪ খ্রিস্টাব্দে ইংল্যান্ডের  লিডস বিশ্ববিদ্যালয়ে পোস্ট ডক্টরাল ফেলোশিপে যোগ দেন। সেখান থেকে দেশে ফিরে পুনরায় তিনি বিশ্ববিদ্যালয়ের পুরানো বিভাগে যোগ দেন। ১৯৯৩-৯৫ খ্রিস্টাব্দে তিনি বিশ্ববিদ্যালয়ের কেমিক্যাল টেকনোলজি বিভাগের বিভাগীয় প্রধানের দায়িত্বে ছিলেন। 

গণবিজ্ঞান আন্দোলনে ভূমিকা

১৯৭৭ খ্রিস্টাব্দের পরবর্তী সময়ে পশ্চিমবঙ্গে হাতেকলমে বিজ্ঞান প্রশিক্ষণ কিংবা কুসংস্কারবিরোধী ও যুক্তিবাদী মননে গণবিজ্ঞান আন্দোলনের প্রসার ও প্রচারে সমর বাগচি, অশোক বন্দ্যোপাধ্যায়, মণীন্দ্র নারায়ণ মজুমদার, সুজয় বসু, সিদ্ধার্থ ঘোষ, ভবানীপ্রসাদ সাহু, প্রবীর ঘোষ, অমলেন্দু বন্দ্যোপাধ্যায় প্রমুখের সাথে রবীন্দ্রনাথ মজুমদারও ছিলেন সহযোদ্ধা। বিজ্ঞান চেতনা প্রচার ও প্রসারে, “বিজ্ঞানকে সমাজমুখী আর সমাজকে বিজ্ঞানমুখী” করার লক্ষ‍্যে রবীন্দ্রনাথ মজুমদারই প্রথম বিজ্ঞান পত্রিকা "বিজ্ঞান ও বিজ্ঞানকর্মী"র প্রকাশ শুরু করেন। প্রথমদিকে এটি পশ্চিমবঙ্গ বিজ্ঞানকর্মী সংস্থা-র মুখপত্র হিসাবে প্রকাশিত হত।বাংলা বিজ্ঞান সম্প্রচারের ইতিহাস পরিক্রমা: একটি রূপরেখা, নিবন্ধ রচনা সব্যসাচী চট্টোপাধ্যায়, আগস্ট, ২০২১,সংখ্যা ৮  ১৯৭৭ খ্রিস্টাব্দ হতে ১৯৮৩ খ্রিস্টাব্দ পর্যন্ত পত্রিকার প্রকাশ মোটামুটি নিয়মিত ছিল। ১৯৮৩ খ্রিস্টাব্দে ইংল্যান্ডের গেলে প্রকাশনা অনিয়মিত হয়ে পড়ে। ১৯৯৪ খ্রিস্টাব্দ হতে নতুন ফরম্যাটে চলে তবে ১৯৯৭ খ্রিস্টাব্দ হতে বছরে একটি করে হলেও ২০২৩ খ্রিস্টাব্দে একেবারেই বন্ধ হয়ে যায়। পত্রিকায় বিষয়বস্তু হিসাবে যেমন জনমত গড়ে তুলেছেন, তেমনই নিজের জনবিজ্ঞান আন্দোলনে সক্রিয়ভাবে অংশ নিয়েছেন। 
১৯৮৪ খ্রিস্টাব্দের ২ আগস্ট  ভোপালের গ্যাস দুর্ঘটনার পর ‘বিজ্ঞান ও বিজ্ঞানকর্মী’কে যেমন সামিল করেন, সাধারণ মানুষের স্বার্থে বিপজ্জনক রাসায়নিক তৈরির বিপদ প্রদর্শনের চেষ্টাও করেন।
১৯৯৮ খ্রিস্টাব্দে পোখরান বিস্ফোরণের পর ‘বিজ্ঞান ও বিজ্ঞানকর্মী’ পত্রিকায় তিনি পারমাণবিক শক্তির বিরোধে ৪১টি নিবন্ধ ও রিপোর্ট প্রকাশ করেন। 
১৯৯৮ খ্রিস্টাব্দের ৬ আগস্ট  হিরোশিমা দিবসে কলকাতার শিয়ালদহ হতে  বিডলা তারামণ্ডল পর্যন্ত কলকাতায় গণবিজ্ঞান আন্দোলনের তরফে যে বিশাল মিছিল সংগঠিত হয়েছিল রবীন্দ্রনাথ মজুমদার তাতেও অংশ নেন।
সুন্দরবনের পরিবেশ রক্ষার্থে রবীন্দ্রনাথ রাসায়নিক সার কারখানা গড়ার বা পরমাণু তাপ বিদ্যুৎ কেন্দ্র স্থাপনের বিরুদ্ধে জনমত গড়তে জনবিজ্ঞান আন্দোলনে সক্রিয় অংশ নেন। তার বিজ্ঞান ও বিজ্ঞানকর্মী পত্রিকার মাধ্যমে প্রচার করেন। 

বিজ্ঞানের পাঠ পুস্তকসহ বিজ্ঞানকে জনপ্রিয় করতে, ধর্মীয় ও সামাজিক কুসংস্কার রুখতে বিজ্ঞানচেতনায় সমাজ গড়তে বহু নিবন্ধ ও গ্রন্থ রচনা করেছেন। উল্লেখযোগ্য গ্রন্থগুলি হল-

রচিত পুস্তকমূহ
বিজ্ঞান শিক্ষা ও প্রাথমিক হালচাল (১৯৮৮)
বিজ্ঞান শিক্ষা ও মাধ্যমিক হালচাল (১৯৯২)
পরিবেশ দূষণ পরিচিতি ও পরিমাপ (১৯৯৮)
পরিবেশবিদ্যা পরিচয় (২০০২) (মণীন্দ্র নারায়ণ মজুমদারের সাথে যৌথভাবে) (স্নাতক স্তরের পড়ুয়াদের জন্য)
অন্যান্য-
বিজ্ঞান আন্দোলনের সন্ধানে (১৯৭৯)
ভারতের আমআদমির জনবিজ্ঞান ও প্রযুক্তি (২০১৬)
বিজ্ঞান আন্দোলন অথবা কূপমণ্ডুকতার চর্চা (২০১৬)

তথ্যসূত্র

বিষয়শ্রেণী:১৯৪৬-এ জন্ম
বিষয়শ্রেণী:২০২৪-এ মৃত্যু
বিষয়শ্রেণী:পূর্ব বর্ধমান জেলার ব্যক্তি
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:কলকাতা বিশ্ববিদ্যালয়ের শিক্ষক
বিষয়শ্রেণী:সামাজিক আন্দোলন